《残编》
宋代·李复

残编断简事寥寥，购辑成书匪一朝。
韦述投山藏旧史，肩吾去国失宫谣。
须知孔壁遗文在，岂逐秦燔烈焰销。
博学多闻予所仰，喜君携笈过衡茅。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。